Месяца февруария в 16-й день
Святаго праведнаго Василия Павлово-Посадскаго

На велицей вечерни

На Господи, воззвах: стихиры, глас 4.
Подобен: Яко  добля:
Приспе днесь память твоя,/ Василие праведне,/ и благодать Божия, явленная в тебе,/ вся верныя к прославлению собирает,/ еюже возмогл еси вся наветы диавольския попрати/ и Царствие Небесное унаследовати./ Сего ради молим тя:/ грехов оставления у Господа нам испроси,/ чтущим святую память твою.
Благодатию Божию от тьмы греховныя/ к свету боговедения призванный,/ слезами покаяния душу твою очистил еси,/ святе Василие праведне,/ и, на высоту добродетелей возшед,/ селений райских достигл еси./ Темже молим тя:/ помози и нам страсти греховныя победити,/ чтущим святую память твою.

Чистым сердцем и душею/ Богу поработал еси,/ праведне Василие,/ и плод сторичный Христу принесл еси,/ благочестием же себе украсив,/ неисчерпаемый источник чудес явился еси./ Ныне, в незаходимей славе пребывая,/ помози нам во благочестии утвердитися,/ чтущим святую память твою. 

Слава, глас 6:
Возвеселимся днесь, вернии,/ в памяти святаго Василия/ и, богоугодному житию того подражающе,/ отринем нечестие от сердец наших,/ стяжим милосердие и кротость,/ да не лишимся обещанных благих/ и вкупе с праведным прославим/ Единаго в Троице славимаго Бога.

И ныне, Богородичен: Кто Тебе не ублажит:
Вход. Прокимен дне. И чтения преподобническая.
На литии стихира храма и святаго, глас 1.
Веселися, земле Московская,/ возрастившая твердаго подвижника веры,/ Василия праведнаго,/ в малем времени жития земнаго/ мног плод Христу принесшаго,/ ныне же в селениих Небесных со святыми пребывающаго/ и молящагося о спасении душ наших.

Слава, глас 8:
Явлением святаго мученика Харалампия/ в проповедании истиннаго благочестия укрепився,/ праведне отче Василие,/ люди, ищущия спасения,/ в послушание Церкви привел еси/ и, о пользе душ их помышляя,/ христианскому житию научил еси./ Не остави и нас, угодниче Божий,/ совершающих святую память твою. 
И ныне, Богородичен: Безневестная Дево:
На стиховне стихиры, глас 2.
Подобен: Доме Евфрафов:
Скверну греховную слезами твоими,/ яко вторым крещением,/ омыл еси, святе Василие,/ темже и нам зрение грехов даруй/ и слезы покаяния у Господа испроси.

Стих: Блажен муж, бояйся Господа,/ в заповедех Его восхощет зело.
Премудростию Божиею просвещенный,/ утешение приходящим был еси,/ праведне Василие,/ сердца же наша светом Христовым просвети,/ да тя вси присно ублажаем. 

Стих: Честна пред Господем/ смерть преподобных Его.

Мощи твоя, праведне Василие,/ благоухание Святаго Духа источают/ приходящим к тебе несумненным сердцем/ и страстей зловоние прогоняют,/ и здравие подают молящимся тебе.  
Слава, глас 6:
Первее житие твое покаянием уяснивый,/ тьму греховную от души твоея отгнал еси,/ праведне отче Василие,/ и сын дне воистину явился еси./ Темже к Незаходимому Свету и нас приведи,/ благочестно тя почитающих.
И ныне, Богородичен: Творец и Избавитель мой, Пречистая:
Тропарь, глас 4:

Божественною свыше просветився благодатию/ и образ жития евангельскаго показав,/ правыя веры ревнитель/ и расколов врачеватель явился еси,/ праведне отче Василие./ Моли Человеколюбца Бога/ даровати душам нашим велию милость.

На утрени

По 1-м стихословии седален, глас 1: 

Возвеселися град твой положением мощей твоих, праведне Василие,/ к ним же мы, усердно припадающе, молим тя:/ буди нам предстатель пред Царем Небесным.

Слава, и ныне, Богородичен:

Дево Богородице, Пречистая и Благословенная, и от родов избранная,/ душу мою на стезю покаяния настави,/ да воспою Тя, радуяся:/ благословена Ты в женах, Всенепорочная Владычице.

По 2-м стихословии седален, глас 2:

Явился еси в земли Московстей, яко древо благоплодное, праведне Василие,/ многотрудное житие проводя и в добродетелех усердно подвизаяся./ Мы же, подвиги твоя прославляюще, Христа величаем.

Слава, и ныне, Богородичен:

О, Мати Христа Бога,/ приими молитвы наша/ и умоли Сына Твоего в день Судный избавитися нам мучения/ и сподобитися Царствия Небеснаго.

Величание:

Величаем тя,/ святый праведне Василие,/ и чтим святую память твою,/ ты бо молиши за нас/ Христа Бога нашего.

Псалом избранный:

Терпя потерпех Господа, и внят ми, и услыша молитву мою.

Постави на камени нозе мои и исправи стопы моя.

Предзрех Господа предо мною выну, яко одесную мене есть, да не подвижуся.
И утрудися во век и жив будет до конца.

Хранит Господь души преподобных Своих.

Восхвалятся преподобнии во славе и возрадуются на ложах своих.

По полиелеи седален, глас 6:

Апостолом святым подражая, праведне Василие,/ всего себе в служение Слову предал еси/ и многия люди на путь спасения наставил еси.

Слава, и ныне, Богородичен:

Кадильница златая Божественнаго Угля явилася еси, Мати Божия,/ спасение миру облагоухающи./ Темже души наша от страстей очисти/ и добродетельми исполни. 
Таже степенна, 1-й антифон, 4-го гласа. Прокимен, глас 4: Честна пред Господем/ смерть преподобных Его. Стих: Что воздам Господеви о всех, яже воздаде ми? Евангелие от Матфея, зачало 43.

По 50-м псалме стихира, глас 6:

Свыше просветився Божественною благодатию,/ разум совершен стяжал еси,/ Василие отче наш,/ темже, в мори житейстем преплавая,/ добрый кормчий верным явился еси/ и утопающим в бездне греховней/ надежду спасения подавал еси./ Ныне же, Небеснаго пристанища достиг,/ моли Человеколюбца Бога/ спастися душам нашим.  
Канон, глас 8.
Песнь 1

Ирмос: Воду прошед, яко сушу,/ и египетскаго зла избежав,/ израильтянин вопияше:/ Избавителю и Богу нашему поим.
Слове Божий, Иисусе Христе,/ отверзи ми ум и даждь ми слово,/ да воспою память угодника Твоего, праведнаго Василия.

От добраго корене прозябл еси, святе Василие,/ темже, благочестие родителей твоих унаследовав,/ издетска добронравное житие возлюбил еси. 
Христос, Агнец Божий, вземляй грехи мира, доброту души твоя провидя,/ милостивно призре на тя, праведне Василие,/ и сугубую благодать подаде.

Богородичен: Образ чистаго Рождества Твоего, Пресвятая Дево,/ пророцы предначерташа многовидно,/ с нимиже Тя ублажаем.

Песнь 3
Ирмос: Небеснаго круга Верхотворче Господи,/ и Церкве Зиждителю,/ Ты мене утверди в любви Твоей,/ желаний краю, верных утверждение,/ Едине Человеколюбче.

Видев злую смерть хулителя иконы Богоматере и внимая гласу Божию,/ устрашился еси грядущаго воздаяния, отче Василие,/ и к покаянию притекл еси.
Божественнаго гласа послушав,/ в Берлюковскую пустынь устремился еси, святе,/ и тамо, душу слезами очистив,/ на Господа все упование возложил еси.
На камени веры твердое основание положив,/ храм души твоея добродетельми украсил еси, праведне Василие./ Темже в скорбех и напастех непоколебим пребыл еси.

Богородичен: Лествица, юже древле образно Иаков виде, явилася еси, Богоневесто,/ Тобою бо к нам Бог сниде/ и нам небовосходен путь сотвори.

Седален, глас 3:

Мытареву покаянию подражая,/ страх Божий и смирение стяжал еси, праведне Василие,/ темже, и душу слезами очистив,/ плод обилен израстил еси/ и многия заблуждшия к вере истинней привел еси./ Моли Христа Бога спастися душам нашим. 
Слава, и ныне, Богородичен:

Теплая Предстательнице и непобедимая,/ Упование известное и непоколебимое,/ Стено и Покрове и Пристанище прибегающим к Тебе, Приснодево Чистая,/ Сына Твоего и Бога моли со ангелы,/ умирение дати миру, и спасение, и велию милость.
Песнь 4

Ирмос: Услышах, Господи,/ смотрения Твоего таинство,/ разумех дела Твоя/ и прославих Твое Божество.

Совет наставника твоего,/ еже в мире жити и Церковь от неправых учений защищати,/ со тщанием соблюл еси, святе Василие,/ и многия люди во истинней вере утвердил еси.

 Закон Бога Живаго на скрижалех сердца твоего написал еси, праведне Василие,/ и, в заповедех Его усердно поработав,/ Небеснаго Иерусалима достигл еси.

Апостольское слово, еже не любити мира, ни яже в мире сем, всегда памятствуя,/ противу похотей плоти и козней диавола крепце вооружился еси, святе,/ и воин Христов непобедим явился еси.

 Богородичен: К Тебе, Госпоже Пречистая, с верою прибегаем и умильно вопием:/ радуйся, Благодатная Богородице Дево, Покрове и Ограждение,/ Помощнице и Спасение душ наших.

Песнь 5

Ирмос: Просвети нас повелении Твоими, Господи,/ и мышцею Твоею высокою/ Твой мир подаждь нам,/ Человеколюбче.
Чтением слова Божия и писаньми святых отец просветився, праведне Василие,/ во искушениих мужески подвизался еси/ и началозлобнаго врага посрамил еси.

Светом Христовым осиян и благодатию Божиею просвещен, святе Василие,/ духовныма очима сокровенная зрел еси,/ ближния от злых обстояний ограждая.   
Свет добродетельнаго жития твоего, отче Василие,/ единомудренную братию собра./ Тии же, подвигу твоему ревнующе,/ молитве и благочестию навыкоша.

Богородичен: Исцели, Чистая, душевныя наша страсти/ и телесныя немощи уврачуй,/ и спасение подаждь молитвами Твоими.

Песнь 6

Ирмос: Молитву пролию ко Господу/ и Тому возвещу печали моя,/ яко зол душа моя исполнися,/  и живот мой аду приближися,/ и молюся, яко Иона:/ от тли, Боже, возведи мя.

Злыя наветы, поношения и темничныя узы претерпел еси, святе,/ от лжебратии яко еретик оклеветаемь./ Обаче терпением и любовию вся превозмогл еси. 

Ни пустынножителя, ни пастыря,/ но в мирстем чине делателя постави тя Премудрый Господь, блаженне Василие./ Ты же, добре потрудився,/ во ограду Церкве многия возвратил еси. 
Взыскуя иноческаго жительства,/ суеты мира сего удалитися возжелал еси, святе Василие./ Обаче, волю Божию от святаго Харалампия уведев,/ со усердием людем послужил еси.
Богородичен: Иже мирови мир подавшая/ и Начальника тишины рождшая,/ укроти волны страстей моих, Чистая,/ и на камени мя безстрастия утверди.

Кондак, глас 2:

Соблазны лукаваго века сего отверг/ и слезами покаяния ризы твоя убелив,/ приял еси от Бога многая дарования:/ недужныя исцеляти/ и совет благоразумен требующим подавати./ Ныне же, радуяся со ангелы,/ моли Господа, Василие праведне,/ даровати нам покаяние и велию милость.

Икос: 
Ум и сердце имея Духом Святым просвещенныя,/ служил еси Богу и людем преподобием и правдою, отче Василие,/ и путем тесным шествовал еси, яко истинный ученик Христов./ Темже и Бог тя прослави/ и даром прозрения и исцеления обогати,/ мы же вопием ти:/ радуйся, угодниче Христов, Василие.

Песнь 7


Ирмос: От Иудеи дошедше отроцы/ в Вавилоне иногда/ верою Троическою пламень пещный попраша, поюще:/ отцев, Боже, благословен еси.

 Нищету Христову возлюбив, праведне Василие,/ дом Духа Святаго явился еси,/ темже мудрый наставник людем,/ защитник обидимым и добрый помощник бедным показался еси.

Праведная жизнь твоя в вере и любви к Богу сродника твоего укрепи, святе Василие./ Ты же, мудрым советом того назидая,/ искати Царствия Небеснаго призывал еси. 
Бегая суеты мира сего, праведне Василие,/ Христа всем сердцем взыскал еси./ Ныне же, во славе Ему предстоя, взываеши:/ благословен еси, Господи Боже, во веки.   
Богородичен: Божественными сиянии ангельских воинств обступаема/ и с чинми пророк и апостол честно службу приемлющи,/ Мати Божия, посети нас, Твоих раб,/ молящи Христа Бога нашего даровати нам велию милость.
Песнь 8


Ирмос: Царя Небеснаго,/ Егоже поют вои ангельстии,/ хвалите и превозносите во вся веки.

 Аще и приял еси часть имения сродника твоего, святе Василие,/ обаче тленному богатству сердцем твоим не прилепился еси/ и сущим в нуждах щедрый податель был еси.
Подвигу преподобных отец ревнуя/ и слово святителя Филарета исполняя,/ основание иноческому жительству положил еси, праведне Василие,/ и вкупе с единомысленными братиями богоугодне пожил еси.

Все упование на Бога возлагая, отче Василие,/ тяжкую болезнь со смирением терпел еси, благодарне взывая:/ Господи, Ты еси Прибежище от скорби, обдержащия мя.  
Богородичен: Немощным Крепость Ты воистинну, Пречистая Богомати,/ сего ради и мы, смиреннии, Тобою возвышаемся,/ всем Ты еси Покров и к Богу Ходатаица.
Песнь 9

Ирмос: Воистинну Богородицу,/ Тя исповедуем,/ спасеннии Тобою, Дево Чистая,/ с безплотными лики Тя величающе.

Прежде отшествия твоего, отче Василие,/ поучал еси братию любити слово Божие и молитву,/ хранити единомыслие и единодушие./ Темже и нас в сих добродетелех укрепи, молим тя.

Память смертную стяжав, страха Божия исполнился еси,/ имже возмогл еси, святе Василие, мимотекущия сласти мира сего нивочтоже вменити/ и козни вражия мужественне препобедити.

В житии от Христа не отлучался еси, праведне Василие,/ в час кончины твоея во причастии Животворящих Таин с Ним соединился еси/ и ныне в Царствии Небеснем истее Пасхи нетленныя наслаждаешися.

Богородичен: Помяни нас в молитвах Твоих, Госпоже Дево Богородице,/ да не погибнем за умножение грехов наших./ Покрый нас от всякаго зла и лютых напастей,/ на Тя бо уповаем.

Светилен:

Яко светильник пресветлый, во мраце жития сего явился еси, праведне Василие,/ светом евангельским души заблуждших просвещая/ и в ограду церковную приводя./ Моли Христа Бога, да чада Света явимся.

Слава, и ныне, Богородичен:

Явилася еси, Богородице Дево, Вместилище Божественнаго Света,/ мглу души моея светом невещественным озари/ и вечнаго огня избави.

На хвалитех стихиры, глас 8.
Подобен: О, преславнаго чудесе:
О, преславнаго чудесе!/ Подвижник веры и благочестия,/ сосуд избранный Божия благодати,/ Василий праведный явися,/ иже, духу мира сего не повинуяся,/ евангельския заповеди добле исполни/ и, горняя прилежно взыскуя,/ Христу во славе ныне предстоит/ и молится о душах наших.
О, преславнаго чудесе!/ Духовными добротами украшенный,/ праведне Василие блаженне,/ яко славий* доброгласный,/ весну покаяния людем возвещал еси/ и заблудшия теплотою любве согревал еси./ Помози и нам, святче Божий,/ подвигом твоим усердно ревновати/ и Царствие Небесное наследити.

О, преславнаго чудесе!/ В земли Московстей/ новый крин благоуханный процвете,/ святый Василий праведный,/ иже духом горе устремися/ и Небесных обителей достиже./ Темже и Господь его прослави/ и мощи нетленныя нам яви,/ во спасение душ наших. 

Слава, глас 6: 

Умертвил еси вся уды плотския на земли,/ о горнем мире неустанно помышляя,/ праведне Василие блаженне,/ жизнь твоя славна бысть/ и успение со святыми,/ сосуде избранный Божия благодати.

И ныне, Богородичен, глас тойже: Богородице, Ты еси Лоза истинная:
На Литургии

Блаженны от канона песни 3-я и 6-я. Прокимен, глас 7: Возвеселится праведник о Господе/ и уповает на Него. Стих: Услыши, Боже, глас мой, внегда молитимися к Тебе. Апостол к Галатом, зачало 213. Аллилуиа, глас 6: Блажен муж,  бояйся  Господа,  в  заповедех  Его  восхощет  зело. Стих: Сильно на земли 
* соловей

будет семя его. Евангелие от Матфея, зачало 10. Причастен: В память вечную будет праведник:
Молитва
О, пречудный угодниче Христов Василие! Ты, заповеди Господни возлюбив и иго Христово благое на рамо прием, в мире праведно пожил еси и, в подвизех потрудився, дары благодати от Бога приял еси. О спасении же заблуждших ревновавый, ты многия во ограду церковную возвратил еси. Темже Господь тя прослави и многими чудесы обогати. 

Ныне же, престолу Божию предстоя, моли Пресвятую Троицу, да сохранит Отечество наше в мире глубоце, да утвердит в нем веру Православную, Церковь Русскую да соблюдет от расколов и ересей непоколебиму. Нам же, к раце мощей твоих припадающим и чтущим любовию святую память твою, дарует время на покаяние и в добродетелех преспеяние, да, в мире сем богоугодне поживше, Царствия Небеснаго достигнем, идеже вкупе с тобою прославим Отца и Сына и Святаго Духа во веки веков. Аминь.

